FI Euroopan unionin virallinen lehti L 278/48

KOMISSION TÄYTÄNTÖÖNPANOPÄÄTÖS (EU) 2016/1819,

annettu 12 päivänä lokakuuta 2016,

unionin rahoitusosuudesta jäsenvaltioiden kalastuksen valvonta-, tarkastus- ja seurantaohjelmiin vuodeksi 2012 annetun täytäntöönpanopäätöksen 2012/294/EU muuttamisesta

(tiedoksiannettu numerolla C(2016) 6466)

(Ainoastaan bulgarian-, englannin-, espanjan-, hollannin-, italian-, kreikan-, latvian-, liettuan-, maltan-, portugalin-, puolan-, ranskan-, romanian-, ruotsin-, saksan-, sloveenin-, suomen- ja tanskankieliset tekstit ovat todistusvoimaiset)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 129 artiklan 2 kohdan,

ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (2) ja erityisesti sen 21 artiklan,

sekä katsoo seuraavaa:

(1) Jäsenvaltiot ovat toimittaneet komissiolle asetuksen (EY) N:o 861/2006 20 artiklan mukaisesti vuotta 2012 koskevan kalastuksenvalvontaohjelmansa sekä näihin ohjelmiin sisältyvien hankkeiden toteuttamisesta aiheutuneisiin menoihin myönnettävää unionin rahoitusosuutta koskevat hakemuksensa.

(2) Komissio vahvisti täytäntöönpanopäätöksessään 2012/294/EU (3) unionin rahoitusosuuden enimmäismäärän yhtä hanketta kohden ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä sääti tällaisen rahoituksen myöntämistä koskevista edellytyksistä.

(3) Täytäntöönpanopäätöksen 2012/294/EU 2 artiklassa säädetään, että asianomaisten jäsenvaltioiden on suoritettava kaikki maksut, joista haetaan korvausta, viimeistään 30 päivänä kesäkuuta 2016, ja että tämän määräajan jälkeen suoritetuista maksuista ei voida maksaa korvausta.

(4) Useat jäsenvaltiot ilmoittivat komissiolle vuoden 2016 ensimmäisellä puoliskolla kohdanneensa vaikeuksia noudattaa tätä määräaikaa erityisesti rahoituskriisistä johtuen ja teknisten ongelmien vuoksi.

(5) Jotta jäsenvaltiot voivat edelleen jatkaa näiden hankkeiden toteuttamista, eivätkä joudu luopumaan niistä komission maksamien korvausten keskeytymisen vuoksi vuoden 2016 jälkipuoliskosta alkaen, täytäntöönpanopäätöksen 2012/294/EU 2 artiklassa säädettyä määräaikaa olisi jatkettava 31 päivään maaliskuuta 2017 saakka, ja tämän olisi tultava voimaan taannehtivasti 1 päivästä heinäkuuta 2016.

(6) Sen vuoksi täytäntöönpanopäätöstä 2012/294/EU olisi muutettava.

(7) Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Korvataan täytäntöönpanopäätöksen 2012/294/EU 2 artiklan ensimmäinen virke seuraavasti:

”Asianomaisten jäsenvaltioiden on suoritettava kaikki maksut, joista haetaan korvausta, viimeistään 31 päivänä maaliskuuta 2017.”

2 artikla

Tätä päätöstä sovelletaan 1 päivästä heinäkuuta 2016.

3 artikla

Tämä päätös on osoitettu Belgian kuningaskunnalle, Bulgarian tasavallalle, Tanskan kuningaskunnalle, Saksan liittotasavallalle, Irlannille, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle, Latvian tasavallalle, Liettuan tasavallalle, Maltan tasavallalle, Alankomaiden kuningaskunnalle, Puolan tasavallalle, Portugalin tasavallalle, Romanialle, Slovenian tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 12 päivänä lokakuuta 2016. Komission puolesta Karmenu VELLA Komission jäsen

(1) EUVL L 149, 20.5.2014, s. 1.

(2) EUVL L 160, 14.6.2006, s. 1.

(3) Komission täytäntöönpanopäätös 2012/294/EU, annettu 25 päivänä toukokuuta 2012, unionin rahoitusosuudesta jäsenvaltioiden kalastuksen valvonta-, tarkastus- ja seurantaohjelmiin vuodeksi 2012 (EUVL L 150, 9.6.2012, s. 86).